CELEX: 52015PC0004
Language: lt
Date: 2015-01-15
Title: Pasiūlymas TARYBOS ĮGYVENDINIMO SPRENDIMAS kuriuo pagal Direktyvą 2003/96/EB Jungtinei Karalystei tam tikrose geografinėse vietovėse leidžiama taikyti diferencijuotus variklių degalų apmokestinimo lygius

|
			
		
		
		52015PC0004
		
			Pasiūlymas TARYBOS ĮGYVENDINIMO SPRENDIMAS kuriuo pagal Direktyvą 2003/96/EB Jungtinei Karalystei tam tikrose geografinėse vietovėse leidžiama taikyti diferencijuotus variklių degalų apmokestinimo lygius /* COM/2015/04 final - 2015/0004 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
Pasiūlymo pagrindas ir tikslai
Energetikos produktų ir elektros
energijos apmokestinimas Sąjungoje reglamentuojamas Tarybos direktyva
2003/96/EB  ([1])
(toliau – Energijos apmokestinimo direktyva arba direktyva).
Pagal direktyvos 19 straipsnio 1 dalį ir
kitas nuostatas, visų pirma išdėstytas 5, 15 ir 17 straipsniuose,
Taryba, Komisijai pasiūlius, bet kuriai valstybei narei gali vieningai
leisti toliau atleisti nuo mokesčių ar sumažinti apmokestinimo
lygį remiantis konkrečios politikos sumetimais.
Šio pasiūlymo tikslas – leisti Jungtinei
Karalystei (JK) taikyti sumažintą akcizo tarifą variklių
degalams (konkrečiai bešviniam benzinui ir gazoliui) šiose
geografinėse vietovėse, kurios JK prašymu apibrėžtos remiantis
pašto kodais: IV54 (Strathcarron, Hailando sritis, Škotija), IV26 (Ullapool,
Hailando sritis, Škotija), IV27 (Lairg, Hailando sritis, Škotija), NE48
(Hexham, Nortumberlando grafystė, Anglija), PH41 (Mallaig, Hailando
sritis, Škotija), KW12 (Halkirk, Hailando sritis, Škotija), PA80 (Oban, Argailo
ir Bjuto sritis, Škotija), PH36 (Acharacle, Hailando sritis, Škotija), IV22
(Achnasheen, Hailando sritis, Škotija), PA38 (Appin, Argailo ir Bjuto sritis,
Škotija), PH23 (Carrbridge, Hailando sritis, Škotija), PH19 (Dalwhinnie,
Hailando sritis, Škotija), IV21 (Gairloch, Hailando sritis, Škotija), LA17
(Kirkby-in-Furness, Kambrijos grafystė, Anglija), EX35 (Lynton, Devono
grafystė, Anglija), IV14 (Strathpeffer, Hailando sritis, Škotija),
vietovė, kurią apima Hawes miesto pašto kodas (Šiaurės Jorkšyro
grafystė, Anglija).
Iš JK valdžios institucijų pateiktos informacijos matyti, kad
pašto kodai leidžia aiškiai apibrėžti, kurioje teritorijoje bus taikoma
priemonė. Anglijos, Škotijos, Velso ir Šiaurės Airijos pašto kodų
sistema yra bendra. JK pašto kodo miestai (angl. post towns) ir pašto
kodo rajonai (angl. postcode districts) apima keletą
gyvenviečių vietovėje.  Kaimo vietovėse pašto kodo rajone
arba pašto kodo mieste didžiausias gyventojų centras dažniausiai yra kaimas.
Miestai ir rajonai skiriasi dydžiu, pavyzdžiui, IV27 yra didžiausias JK pašto
kodo rajonas – apima 3 397 km2.  Tai labai skiriasi nuo
NE48, kuris apima apie 750 km2. Prašymas dėl
leidžiančios nukrypti nuostatos susijęs su atrinktų
vietovių artimiausiais pašto kodo miestais ir vietovės stambesniu
administraciniu vienetu. Pavyzdžiui, prašymas dėl leidžiančios
nukrypti nuostatos, skirtos IV21 (Gerlochas, Hailando sritis, Škotija),
reiškia, kad IV21 pašto kodo miestas yra Gairloch, o administracinis vienetas –
Hailandas, Škotija. Pašto kodo miestus dažnai sudaro vienas ar daugiau
kaimų; pašto kodo miestas dažnai pavadintas vieno iš jo teritorijoje
esančių kaimų vardu. 
Toliau pateikiamoje lentelėje nurodyti pašto kodo miestų ir
kaimų, kuriuos apima pašto kodo rajonai, pavadinimai ir numeriai:
 Pašto kodo rajonas || Pašto kodo miestas (-ai) || Kaimai 
 PH36 || 1 – Acharacle || 6 – Acharacle, Strontian, Kilchoan, Salen, Glenborrodale,  Achateny 
 IV22 || 1 – Achnasheen || 4 – Achnasheen, Poolewe, Laide, Kinlochewe 
 IV21 || 1 – Gairloch || 5 – Gairloch, Badachro, Melvaig, Big Sand, Port Henderson 
 PH19 || 1 – Dalwhinnie || 1 – Dalwhinnie 
 PH23 || 1 – Carrbridge || 2 – Carrbridge, Bogroy 
 IV14 || 1 – Strathpeffer || 3 – Strathpeffer, Contin, Jamestown 
 PA38 || 1 – Appin || 3 – Appin, Duror, Portnacroish 
 LA17 || 1 – Kirkby-in-Furness || 1 – Kirkby-in-Furness 
 EX35 ([2]) || 2 – Lynton and Lynmouth || 3 – Barbrook, Brendon, Lynmouth 
 IV54 || 1 – Strathcarron || 4 – Strathcarron, Locharron, Applecross, Shieldaig 
 IV26 || 1 – Ullapool || 1 – Achiltibuie 
 IV27 || netaikoma || 7 – Lairg, Durness, Tongue, Scourie, Lochinver, Kinlochbervie, Talmine 
 PH41 || netaikoma || 2 – Mallaig, Inverie 
 KW12 || 1 – Halkirk || 1 – Halkirk 
 PA80 || netaikoma || 3 – Lochaline, Morvern, Drimnin 
 NE48 || netaikoma || 7 – Bellingham, Falstone, Kielder, Wark, Tarset, West Woodburn, Barrasford 
 Pašto kodo rajonas || Pašto kodo miestas || Kaimai 
 netaikoma || Hawes || 2 – Gayle, Butterset 
Kai kuriais atvejais (IV 27, PH41, PA80 ir NE48) pašto kodo rajone
nėra viso pašto kodo miesto, todėl pateiktas tik kaimų
sąrašas. Daugelio sąraše pateiktų vietovių pašto kodo
miestai ir pašto kodo rajonai yra suderinti. 
Remiantis JK suteikta informacija 1 000
litrų degalų kaina vietovėse, kuriose būtų taikoma
priemonė, yra vidutiniškai 100 GBP (maždaug 128,5 EUR) ([3]) didesnė už
vidutinę kainą likusioje JK dalyje. Aukštesnes kainas tose
vietovėse lemia didesnės transporto ir paskirstymo išlaidos bei
nedidelis gyventojų skaičius. Priemonės tikslas – nors kiek
sumažinti dideles variklių degalų išlaidas nurodytose vietovėse.
Bendrosios aplinkybės
Direktyvos 19 straipsnio 1 dalyje nustatyta,
kad Taryba, Komisijai pasiūlius, bet kuriai valstybei narei gali vieningai
leisti toliau atleisti nuo mokesčių ar sumažinti apmokestinimo
lygį remiantis konkrečios politikos sumetimais.
2014 m. vasario 2 d. raštu JK
valdžios institucijos informavo Komisiją, kad pirmiau minėtose
geografinėse vietovėse ketina taikyti sumažintą tarifą
bešviniam benzinui ir gazoliui, parduodamiems kaip variklių degalai.
Sumažintas akcizo tarifas 1 000 litrų degalų, naudojamų
kaip variklių degalai, bus 50 GBP (maždaug 64,3 EUR) mažesnis už
standartinį JK benzinui ir gazoliui taikomą tarifą
(580 GBP, arba maždaug 745,3 EUR). Tai reikštų, kad sumažintas
tarifas vis dar būtų gerokai didesnis už šiuo metu ES nustatytą
minimalų tarifą, kuris yra 359 EUR už 1 000 litrų
bešvinio benzino ir 330 EUR už 1 000 litrų gazolio. 2014 m.
birželio 3 d. ir rugsėjo 17 d. JK valdžios institucijos
pateikė papildomos informacijos ir paaiškinimų.
JK paprašė leidimo šį sumažintą
tarifą taikyti šešerių metų laikotarpį, t. y. ilgiausią
Direktyvos 19 straipsnio 2 dalyje nurodytą laikotarpį.
JK valdžios institucijų teigimu,
1 000 litrų degalų kaina pirmiau minėtose vietovėse
yra apie 100 GBP (maždaug 128,5 EUR) didesnė už vidutinę
kainą likusioje JK dalyje. Šiose vietovėse kaina atitinka salų
degalinėse parduodamų degalų kainas, jei nekreiptume
dėmesio į mokesčio sumažinimą, kurį JK taiko, kaip
numatyta Tarybos įgyvendinimo sprendime 2011/776/ES [4]. Tarifo sumažinimas
50 GBP (maždaug 64,3 EUR) už 1 000 litrų degalų
nepadengtų viso kainų skirtumo, tačiau suteiktų vartotojams
tam tikrą kompensaciją už aukštesnę kainą, kurią jie
turi mokėti.
Vertinant, ar atitinkamos vietovės atitinka
reikalavimus, kad būtų galima sumažinti tarifą, atsižvelgta
į šiuos du svarbiausius veiksnius:
·                        
degalų įperkamumą, kuriam turi
įtakos didelės degalinėse parduodamų degalų kainos ir
mažesnis negu JK vidurkis savaitinis darbo užmokestis; 
·                        
automobilinių degalų reikalingumą
žmonių kasdieniame gyvenime.  Jį patvirtina didelis priklausomumas
nuo automobilio ir ribotos galimybės naudotis viešuoju transportu bei
svarbiausiomis paslaugomis.
Remiantis JK valdžios institucijų
pateikta statistine informacija vidutinis savaitinis darbo užmokestis
administraciniuose vienetuose, kuriose yra atrinktos vietovės,
įvairuoja nuo 412,10 GBP (528,6 EUR) iki 493,30 GBP
(633,9 EUR), o tai yra mažiau negu JK vidurkis (518 GBP ([5]) (665,6 EUR)).
Administraciniai vienetai, apie kuriuos surinkti statistiniai duomenys,
paprastai apima didesnę geografinę teritoriją negu
vietovės, kuriose bus taikoma priemonė. Remiantis JK valdžios
institucijomis galima daryti prielaidą, kad faktinis vidutinis savaitinis
darbo užmokestis nagrinėjamose vietovėse yra dar mažesnis negu
administracinių vienetų turimi skaičiai.  Taip yra dėl to,
kad administracinių vienetų pagrindinėse gyvenvietėse,
kurios dažnai yra daugiau kaip 100 mylių (apie 160 km) nutolusios nuo
nagrinėjamų atrinktų vietovių, veikia didelės
bendrovės. Vietovėse, kuriose būtų taikoma priemonė,
pajamos gaunamos iš žemės ūkio ir turizmo. Taigi, JK valdžios
institucijos daro prielaidą, kad savaitinis darbo užmokestis šiose
vietovėse yra mažesnis negu salose, kuriose šiuo metu taikoma leidžianti
nukrypti nuostata (463,0 GBP, arba 752,8 EUR).
JK nacionalinės statistikos tarnybos
pateiktais duomenimis, vienam žmogui tenkanti bendroji pridėtinė
vertė nagrinėjamose vietovėse įvairuoja nuo
12 036 GBP (15 466,5 EUR) iki 17 936 GBP
(23 048 EUR) ir yra mažesnė už JK vidurkį, kuris yra
21 674 GBP (27 851,5 EUR) per metus.
JK valdžios institucijų teigimu, dėl
ribotų ekonominių galimybių šiose vietovėse, palyginti su
labiau urbanizuotomis JK vietovėmis, dirbantys asmenys emigruoja ir tai
yra pagrindinė priežastis, kodėl nedarbo lygis išlieka stabilus, nors
tai nebūtinai atspindi gyvenimo kokybę šiose vietovėse. Ekonominiu
požiūriu mažo gyventojų tankio didelėse geografinėse
vietovėse svarbiausias poveikis yra toks:
·                        
vidutinis atstumas tarp pavienių paslaugų
teikėjų ir bendrovių yra labai didelis, todėl tiek
asmenų, tiek bendrovių patiriamos pagrindinių veiklos
rūšių vykdymo transporto išlaidos taip pat yra palyginti
didelės;
·                        
tokio pat dydžio geografinėje vietovėje
bendrovės pritraukia mažiau klientų, todėl paprastai turi
taikyti didesnę vieneto maržą, kad gautų pelno net esant ribotai
apyvartai. 
Be to, pastaraisiais metais JK užsidarė
keletas naftos perdirbimo įmonių. Dėl sumažėjusio naftos
perdirbimo įmonių skaičiaus daugiau degalinių yra didesniu
kaip 100 mylių (maždaug 160 km) atstumu nuo artimiausios naftos perdirbimo
įmonės, todėl degalų gabenimo į nagrinėjamas vietoves
išlaidos išaugo. 
Galimybių keliauti autobusu visose
atitinkamose kaimo vietovėse yra gerokai mažiau negu vidutiniškai
Didžiojoje Britanijoje ([6]).
Tai kartu su ribotomis galimybėmis atitinkamose vietovėse naudotis
traukiniais ir intensyvus automobilių naudojimas nepaisant aukštų
degalinėse parduodamų degalų kainų rodo, kad tose
vietovėse automobilis yra būtina transporto priemonė. 
Tikėtina, kad paslaugos JK atokiose kaimo
vietovėse, tokiose kaip atrinktos vietovės, teikiamos didesnėje
geografinėje vietovėje negu miestų gyvenvietėse teikiamos
paslaugos, iš dalies dėl mažo gyventojų tankio šiose vietovėse.
Tai reiškia, kad vidutinis atstumas tarp pavienių namų,
gyvenviečių, paslaugų teikėjų ir bendrovių yra
labai didelis, todėl pagrindinių veiklos rūšių vykdymo
transporto išlaidos taip pat yra palyginti didelės. Pavyzdžiui,
kelionė iš vietovės, kurią apima IV27 pašto kodas, iki
artimiausio standartinio dydžio prekybos centro ir atgal gali sudaryti iki 135
mylių (apie 220 km.).
Pirmiau nurodyti sunkumai atspindi tiek
atrinktų vietovių gyventojų poreikį kasdieniame gyvenime
naudoti automobilį, tiek aukštų degalų kainų poveikį
jiems. JK mano, kad degalų mokesčio sumažinimas padėtų
paremti šias pažeidžiamas ir atokias kaimo bendruomenes ir padėtų
joms šiek tiek sumažinti šias ypač dideles pragyvenimo išlaidas. Svarbu,
kad šie veiksniai būtų nagrinėjami ne atskirai, o kaip
problemų visuma, dėl kurios atsirado realus socialinis ir ekonominis
poreikis išvardytose vietovėse sumažinti mokestį. 
Priemonės taikymas
JK automobilinių degalų akcizas
skaičiuojamas degalų išvežimo iš naftos perdirbimo įmonės,
importavimo arba išvežimo iš akcizo sandėlio metu. Tuo metu būtų
sunku nustatyti degalų, skirtų reikalavimus atitinkantiems regionams,
kiekį.
Todėl lengvata bus teikiama reikalavimus
atitinkančių vietovių pardavimo vietose, taip išvengiant
pavojaus, kad degalai, kuriems taikomas sumažintas tarifas, būtų
nukreipti kitur. Atitinkamose vietovėse dirbantys degalų mažmeniniai
pardavėjai būtų registruoti Jungtinės Karalystės
pajamų, mokesčių ir muitų departamente (angl. HM Revenue
and Customs, toliau – HMRC) kaip patvirtintieji mažmeniniai pardavėjai
ir turėtų sumažinti litro degalų kainą akcizo lengvatos
suma. Periodiškai jie turėtų teisę prašyti HMRC grąžinti
akcizą už parduotų degalų kiekį litrais.
Paramos gavėjai
Priemonė
skirta privatiems asmenims, tačiau žemesne kaina taip pat galės
pasinaudoti visi pirkėjai, taip pat ir komerciniai.
Visos 27
degalinės, kurioms galėtų būti taikoma schema, yra
nepriklausomos.
JK valdžios institucijų argumentai
dėl priemonės poveikio vidaus rinkai
JK valdžios
institucijos mano, kad priemonė neturės įtakos tinkamam vidaus
rinkos veikimui.
Kainų
degalinėse, kuriose būtų taikomas siūlomas mokesčio
sumažinimas 50 GBP už 1 000 litrų (64,3 EUR), ir jų
artimiausių schemoje nedalyvaujančių konkurentų kainų
palyginimas:
benzino atveju vidutinis skirtumas
sumažintas iki 10 GBP (12,9 EUR). Vidutiniškai schemoje
dalyvaujančiose degalinėse benzinas būtų 10 GBP
(12,9 EUR) brangesnis negu artimiausioje schemoje nedalyvaujančioje
degalinėje;
dyzelio atveju vidutinis skirtumas
būtų 6 GBP (7,7 EUR). Vidutiniškai schemoje
dalyvaujančiose degalinėse 1 000 litrų dyzelio
būtų 6 GBP (7,7 EUR) pigesnis negu artimiausioje schemoje
nedalyvaujančioje degalinėje.
Dėl tarifo
sumažinimo schemoje dalyvaujančiose degalinėse kainos taptų iš
esmės panašios į kaimyninėse vietovėse veikiančių
schemoje nedalyvaujančių degalinių kainas. Todėl
nenumatoma, kad vartotojai pakeis keliavimo maršrutus arba kad su
vietovėmis, kuriose taikomas sumažintas tarifas, besiribojančiose
vietovėse veikiančios degalinės bus perkeltos į tas
vietoves. Be to, dėl mažo gyventojų tankio ir atstumo iki
didelių gyvenviečių, taip pat dėl didelių naujų
degalinių įrengimo kapitalo sąnaudų degalinėms nebus komerciškai
patrauklu persikraustyti, net atsižvelgiant į mokesčio
sumažinimą. 
Pasiūlymo srityje galiojančios
nuostatos
2003 m. spalio 27 d. Tarybos
direktyva 2003/96/EB, pakeičianti Bendrijos energetikos produktų ir
elektros energijos mokesčių struktūrą.
Priemonės vertinimas pagal
Direktyvos 2003/96/EB 19 straipsnį
Konkrečios politikos sumetimai
Direktyvos 19 straipsnio 1 dalies pirmojoje
pastraipoje nustatyta: 
„Be
ankstesniuose straipsniuose išdėstytų nuostatų, ypač 5, 15
ir 17 straipsniuose, Taryba, Komisijai pasiūlius, bet kuriai valstybei
narei gali vieningai leisti toliau atleisti nuo mokesčių ar juos
sumažinti remiantis konkrečios politikos sumetimais“.
JK numatyta priemonė skirta akcizo
tarifui variklių degalams sumažinti, tiekiamiems kai kuriose jos
teritorijos dalyse, apibrėžtose pagal pašto kodus, būtent PH36, IV22,
IV21, PH19, PH23, IV14, PA38, LA17, Hawes, EX35, IV54, IV26, IV27, PH41, KW12,
PA80 ir NE48.
Ja siekiama degalų kainas degalinėse
priartinti prie JK kainų vidurkio. Didesnes vieneto sąnaudas ir
atitinkamai degalinėse parduodamų degalų kainas tose
vietovėse lemia didesnės gabenimo ir paskirstymo išlaidos bei
mažesnė masto ekonomija.
Galima daryti išvadą, kad noras taikyti
sumažintą akcizo tarifą variklių degalams atitinkamose
vietovėse dėl jų ypatingų ekonominių ir
socialinių sąlygų yra paremtas konkrečiais politiniais
sumetimais, visų pirma susijusiais su socialine ir regionine politika.
Derėjimas su kitomis Sąjungos
politikos sritimis ir tikslais
Priemonės tikslas – iš dalies kompensuoti
didesnes vieneto sąnaudas ir kartu atitinkamų vietovių
degalinėse parduodamų degalų kainas, taikant tiesioginę
akcizo lengvatą prekybos vietose.
Priemonės taikymas apribojamas tiek, kiek
būtina šiam tikslui pasiekti. Visų pirma lengvata taikoma (palyginti
mažam) tose vietovėse parduodamų degalų kiekiui – bendras pašto
kodo vietovėse naudojamas kiekis nesiekia 50 mln. litrų per
metus, o tai sudaro 0,1 % viso JK suvartojamo degalų kiekio.
Komisija pažymi, kad akcizo tarifas bus
sumažintas 50 GBP (64,3 EUR) už 1 000 litrų produkto.
Degalų kaina atrinktose vietovėse yra apie 100 GBP
(128,5 EUR) didesnė už vidutinę kainą likusioje JK dalyje.
Paskutinį 2012 m. ketvirtį kainos šiuose miestuose viršijo
mažiausią kainą salose, kuriose pagal Tarybos įgyvendinimo
sprendimą 2011/776/ES dabar taikomas sumažintas mokestis. Šių
miestų kainų ypatumai yra panašūs į salų, kuriose
taikomas sumažintas mokestis, kainų ypatumus. Mažai tikėtina, kad
50 GBP (64 EUR) lengvata padengs visą šių didelių kainų
ir JK vidurkio skirtumą, tačiau tai suteiktų gyventojams tam
tikrą kompensaciją už aukštesnę kainą, kurią jie turi
mokėti. 

Galiausiai, nepaisant lengvatos,
mokesčių našta, susijusi su atitinkamose geografinėse
vietovėse sunaudojamais degalais, išliks gerokai didesnė už
Direktyvoje 2003/96/EB numatytą minimalų apmokestinimo lygį.
Todėl galima daryti išvadą, kad,
nors nagrinėjama priemonė yra mokesčio iškastiniam kurui
sumažinimas ir dėl to iš principo turėtų būti vertinama
kritiškai, dėl ypatingų geografinių ir socialinių
sąlygų ir atsižvelgiant į platesnį Sąjungos sveikatos,
aplinkos, energetikos ir transporto politikos kontekstą ją
būtų galima laikyti priimtina.
Be to, atsižvelgiant į nurodytas
aplinkybes, atrodo, kad priemonė yra priimtina tinkamo vidaus rinkos
veikimo ir būtinybės užtikrinti sąžiningą konkurenciją
požiūriu. Visų pirma atsižvelgiant į tai, kad vietovės,
kuriose ji taikoma, yra atokios, taip pat į nedidelį akcizo tarifo
sumažinimą, priemonė neturėtų daryti poveikio degalų
sunaudojimui dėl to, kad būtų pritraukta naudotojų iš
kitur.
Priemonės taikymo trukmė ir ES
energijos apmokestinimo sistemos raida
Komisija siūlo, kad būtų
nustatytas maksimalus, t. y. šešerių metų, Direktyva 2003/96/EB
leidžiamas taikymo laikotarpis. Šis laikotarpis yra tinkamas, kad JK valdžios
institucijos galėtų surinkti informaciją priemonės
rezultatams įvertinti ir bendrovėms bei vartotojams, kuriems taikoma
priemonė, suteikti pakankamą tikrumą.
Valstybės pagalbos taisyklės
JK valdžios institucijoms atitinkamuose
regionuose sumažinus akcizo tarifą, bešviniam benzinui ir gazoliui taikomi
akcizo tarifai ir toliau atitiks Direktyvos 2003/96/EB 7 straipsnyje nustatyto
minimalaus apmokestinimo lygio reikalavimą. Jei priemonė atitinka
Bendrojo bendrosios išimties reglamento (Reglamento (EB) Nr. 651/2014[7]) 44 straipsnyje
nustatytas sąlygas, apie priemonę iš anksto pranešti nereikia.
2.           KONSULTACIJŲ SU
SUINTERESUOTOSIOMIS ŠALIMIS IR POVEIKIO VERTINIMO REZULTATAI
Konsultacijos
su suinteresuotosiomis šalimis
Šis pasiūlymas yra pagrįstas JK
pateiktu prašymu ir skirtas tik šiai valstybei narei.
Tiriamųjų
duomenų rinkimas ir naudojimas
Nepriklausomo tyrimo neprireikė.
Poveikio
vertinimas
Šis pasiūlymas yra susijęs su
leidimo suteikimu vienai valstybei narei jos pačios prašymu.
3.           TEISINIAI PASIŪLYMO
ASPEKTAI
Subsidiarumo principas
Pati netiesioginio apmokestinimo sritis,
kuriai taikomas SESV 113 straipsnis, nepriklauso išimtinei Europos
Sąjungos kompetencijai, kaip apibrėžta SESV 3 straipsnyje.
Tačiau šios srities valstybių
narių kompetencija griežtai nustatyta ir ribojama galiojančiais ES
teisės aktais. Pagal Direktyvos 2003/96/EB 19 straipsnį tik Taryba,
remdamasi minėta nuostata, gali leisti valstybei narei toliau atleisti nuo
mokesčio arba jį sumažinti. Pačios valstybės narės be
Tarybos to padaryti negali.
Todėl pasiūlymas atitinka
subsidiarumo principą.
Vis dėlto, kadangi šis pasiūlymas
yra dėl ne teisėkūros procedūra priimamo akto, jam
netaikomas SESV protokole Nr. 2 numatytas peržiūros mechanizmas, kuris
taikomas tik teisėkūros procedūra priimamų aktų
projektams.
Proporcingumo
principas
Pasiūlymas atitinka proporcingumo
principą. Mokesčio sumažinimu neviršijama to, kas būtina
minėtam tikslui pasiekti (žr. pirmiau nurodytus su vidaus rinka ir
sąžininga konkurencija susijusius motyvus).
Pasirinkta
priemonė
Siūloma (-os)
priemonė (-ės) – Tarybos įgyvendinimo sprendimas.
Direktyvos 2003/96/EB 19 straipsnyje numatyta
tik šio tipo priemonė.
4.           POVEIKIS BIUDŽETUI
Šia priemone nesukuriama jokios
finansinės ar administracinės naštos Sąjungai. Todėl
pasiūlymas neturi poveikio Sąjungos biudžetui.
2015/0004 (NLE)
Pasiūlymas
TARYBOS ĮGYVENDINIMO SPRENDIMAS
kuriuo pagal Direktyvą 2003/96/EB
Jungtinei Karalystei tam tikrose geografinėse vietovėse leidžiama
taikyti diferencijuotus variklių degalų apmokestinimo lygius
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, 
atsižvelgdama į 2003 m. spalio
27 d. Tarybos direktyvą 2003/96/EB, pakeičiančią
Bendrijos energetikos produktų ir elektros energijos mokesčių
struktūrą  ([8]),
ypač į jos 19 straipsnį,
atsižvelgdama į Europos Komisijos
pasiūlymą,
kadangi:
(1)       2014 m. vasario
2 d. raštu Jungtinė Karalystė paprašė leisti pagal
Direktyvos 2003/96/EB 19 straipsnį taikyti sumažintą gazolio ir
bešvinio benzino akcizo tarifą šiose geografinėse vietovėse,
prireikus apibrėžtose pagal pašto kodus: IV54 (Strathcarron, Hailando
sritis, Škotija), IV26 (Ullapool, Hailando sritis, Škotija), IV27 (Lairg,
Hailando sritis, Škotija), NE48 (Hexham, Nortumberlando grafystė,
Anglija), PH41 (Mallaig, Hailando sritis, Škotija), KW12 (Halkirk, Hailando
sritis, Škotija), PA80 (Oban, Argailo ir Bjuto sritis, Škotija), PH36
(Acharacle, Hailando sritis, Škotija), IV22 (Achnasheen, Hailando sritis,
Škotija), PA38 (Appin, Argailo ir Bjuto sritis, Škotija), PH23 (Carrbridge,
Hailando sritis, Škotija), PH19 (Dalwhinnie, Hailando sritis, Škotija), IV21
(Gairloch, Hailando sritis, Škotija), LA17 (Kirkby-in-Furness, Kambrijos
grafystė, Anglija), EX35 (Lynton, Devono grafystė, Anglija), IV14
(Strathpeffer, Hailando sritis, Škotija), vietovė, kurią apima Hawes
miesto pašto kodas (Šiaurės Jorkšyro grafystė, Anglija). 2014 m.
birželio 3 d. ir rugsėjo 17 d. Jungtinė Karalystė
pateikė papildomos informacijos ir paaiškinimų.
(2)       Šiose vietovėse gazolio
ir bešvinio benzino kainos yra aukštesnės už kainų likusioje
Jungtinės Karalystės teritorijoje vidurkį, dėl to vietiniai
degalų vartotojai yra nepalankesnėje padėtyje. Kainų
skirtumas atsiranda dėl papildomų vieneto sąnaudų, kurias
nulemia vietovių geografinė padėtis, nedidelis gyventojų
skaičius ir gana nedidelis pristatomas degalų kiekis;
(3)       sumažinti apmokestinimo
tarifai viršys Direktyvos 2003/96/EB 7 straipsnyje nustatytus minimalius
apmokestinimo tarifus;
(4)       atsižvelgiant į
ypatingą vietovių, kuriose jis taikomas, pobūdį ir į
tai, kad tarifas sumažinamas nežymiai ir taip tik iš dalies sumažinamos
didesnės nagrinėjamose geografinėse vietovėse patiriamos
išlaidos, nenumatoma, kad priemonė sukels konkrečiai su degalų
tiekimu susijusį gyventojų judėjimą;
(5)       todėl priemonė yra
priimtina tinkamo vidaus rinkos veikimo ir būtinybės užtikrinti
sąžiningą konkurenciją požiūriu ir atitinka Europos
Sąjungos sveikatos, aplinkos, energetikos ir transporto politikos
nuostatas;
(6)       remiantis Direktyvos
2003/96/EB 19 straipsnio 2 dalimi, kiekvieno pagal tą straipsnį
suteikiamo leidimo galiojimo laikotarpis turi būti tiksliai apribotas.
Siekiant susijusioms bendrovėms ir vartotojams suteikti pakankamą
tikrumą, leidimas turėtų būti suteikiamas šešerių
metų laikotarpiui. Vis dėlto, siekiant užtikrinti, kad
nebūtų pakenkta būsimai esamos teisinės sistemos raidai,
tikslinga numatyti, kad, jeigu Taryba, veikdama Sutarties 113 straipsnio
pagrindu, įvestų pakeistą bendrąją energetikos produktų
apmokestinimo sistemą, prie kurios šiuo sprendimu suteiktas leidimas
nebūtų pritaikytas, šio sprendimo galiojimas turėtų baigtis
tą dieną, kurią pradedamos taikyti tos pakeistos sistemos
taisyklės;
(7)       šis sprendimas neturi
poveikio Sąjungos taisyklių, susijusių su valstybės
pagalba, taikymui,
PRIĖMĖ ŠĮ SPRENDIMĄ:

1 straipsnis
1.         Jungtinei Karalystei leidžiama
taikyti sumažintus bešvinio benzino ir gazolio, tiekiamų kaip varikliniai
degalai kelių transporto priemonėms, apmokestinimo tarifus šiose 17
vietovių, prireikus apibrėžtų pagal pašto kodus:  IV54 (Strathcarron,
Hailando sritis, Škotija), IV26 (Ullapool, Hailando sritis, Škotija), IV27
(Lairg, Hailando sritis, Škotija), NE48 (Hexham, Nortumberlando grafystė,
Anglija), PH41 (Mallaig, Hailando sritis, Škotija), KW12 (Halkirk, Hailando
sritis, Škotija), PA80 (Oban, Argailo ir Bjuto sritis, Škotija), PH36
(Acharacle, Hailando sritis, Škotija), IV22 (Achnasheen, Hailando sritis,
Škotija), PA38 (Appin, Argailo ir Bjuto sritis, Škotija), PH23 (Carrbridge,
Hailando sritis, Škotija), PH19 (Dalwhinnie, Hailando sritis, Škotija), IV21
(Gairloch, Hailando sritis, Škotija), LA17 (Kirkby-in-Furness, Kambrijos
grafystė, Anglija), EX35 (Lynton, Devono grafystė, Anglija), IV14
(Strathpeffer, Hailando sritis, Škotija), vietovė, kurią apima Hawes
miesto pašto kodas (Šiaurės Jorkšyro grafystė, Anglija).
Siekiant išvengti pernelyg didelės
kompensacijos, standartinio nacionalinio bešvinio benzino arba gazolio
apmokestinimo tarifo sumažinimas yra ne didesnis už papildomas mažmeninio
pardavimo tose geografinėse vietovėse sąnaudas, palyginti su
vidutinėmis mažmeninio pardavimo Jungtinėje Karalystėje 
sąnaudomis, ir yra ne didesnis nei 50 GBP (64 EUR) už 1 000
produkto litrų.
2.         Sumažinti tarifai turi atitikti
Direktyvos 2003/96/EB reikalavimus, ypač jos 7 straipsnyje nustatytus
minimalius tarifus.
2 straipsnis
Šis sprendimas įsigalioja pranešimo apie
jį dieną. Jis taikomas nuo 2015 m. vasario 1 d. ir jo
galiojimas baigiasi 2021 m. sausio 31 d.
Tačiau,
jeigu Taryba, veikdama Sutarties 113 straipsnio pagrindu, įvestų
pakeistą bendrąją energetikos produktų apmokestinimo
sistemą, prie kurios šis leidimas nebūtų pritaikytas, šio
sprendimo galiojimas baigiasi dieną, kurią pradedamos taikyti šios
pakeistos sistemos taisyklės.
3 straipsnis
Šis sprendimas skirtas Jungtinei Didžiosios
Britanijos ir Šiaurės Airijos Karalystei.
Priimta Briuselyje
                                                                       Tarybos
vardu
                                                                       Pirmininkas
[1]               2003 m. spalio 27 d. Tarybos direktyva
2003/96/EB, pakeičianti Bendrijos energetikos produktų ir elektros
energijos mokesčių struktūrą (OL L 283,
2003 10 31, p. 51).
[2]               Pašto kodo rajonas EX35 apima du pašto kodo miestus –
Lynton ir Lynmouth. Sumažintas tarifas būtų taikomas abiejuose šiuose
pašto kodo miestuose.  
[3]               Visi skaičiavimai pagrįsti 2014 m. spalio
1 d. valiutos kursu, t. y. 0,77820 GBP už 1 EUR. Plg.
OL C 344, 2014 10 2.
[4]               2011 m. lapkričio 24 d. Tarybos
įgyvendinimo sprendimas 2011/776/ES leisti Jungtinei Karalystei pagal
Direktyvos 2003/96/EB 19 straipsnio nuostatas taikyti sumažintą
variklių degalų, tiekiamų Vidinių ir Išorinių
Hebridų salose, Šiaurės jūros salose, Klaido įlankos salose
ir Silio salose, apmokestinimo lygį (OL L 317,
2011 11 30, p. 34–35).
[5]               Plg. JK nacionalinės statistikos tarnybos
pateiktą informaciją http://www.nomisweb.co.uk/default.asp.
[6]               Plg. https://www.gov.uk/government/statistical-data-sets/nts99-travel-by-region-and-area-type-of-residence.
[7]               Komisijos reglamentas Nr. 651/2014/ES, kuriuo tam
tikrų kategorijų pagalba skelbiama suderinama su vidaus rinka taikant
Sutarties 107 ir 108 straipsnius (OL L 187, 2014 6 26,
p. 1–78.).
[8]               OL L 283, 2003 10 31, p. 51.